Nafarroako Parlamentuko Mahaiak, 2019ko irailaren 30ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkezturiko galdera, Nafarroako Memoriaren Institutua Rozalejoko Markesaren jauregian kokatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko irailaren 30ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioari atxikitako Foru Parlamentari Bakartxo Ruiz Jaso andreak, Legebiltzarreko Erregelamenduaren 186. artikuluan eta hurrengoetan xedatutakoaren babesean, eskatzen du Nafarroako Gobernuak honako galdera honi idatziz erantzun diezaion:

Nafarroako Gobernua osatzeko akordio programatikoan jasotzen denez, Nafarroako Memoriaren Institutua “Marqués de Rozalejo” jauregian kokatzeko asmoa dauka gobernuak. Hartara, jakin nahiko genuke:

– Memoriaren Institutuak bere eginkizunak bete eta ekimenak garatzeko behar dituen espazio fisikoen inguruko azterketa zehatzik badago? Hala bada, dokumentu horren edukia helarazteko eskatuko genuke.

– Zeintzuk dira arrazoiak honako kokalekua egokitzat jotzeko?

– Aztertu al dira beste aukerak? Zeintzuk? Zergatik baztertu dira?

– Ba al dago aipatu jauregia zaharberritzeko eta Memoriaren Institutuak izango lituzkeen beharretara egokitzeko proiektu zehatzik? Aurrekonturik? Finantziazio planik? Hala bada, informazio eta dokumentazio guztia helarazteko eskatuko genuke.

– Kontuan hartuta “Marqués de Rozalejo” jauregia Iruñeko Alde Zaharreko erdigunean dagoela, izan al du Gobernuak Iruñeko Udalarekin inolako hartu-emanik asmoaren berri emateko eta egon litekeen bestelako alternatibaren bat aztertzeko? Hala ez bada, badauka horretarako asmorik?

Iruñean, 2019ko irailaren 20an

Foru parlamentaria: Bakartxo Ruiz Jaso